KLASA: 602-04/21-01/017

URBROJ:238/31-132-052-21

Velika Gorica, 17. veljače 2021.

Odlukom Vlade RH o načinu izvođenja nastave u osnovnim i srednjim školama kao i na visokim učilištima te obavljanju rada u ustanovama predškolskog odgoja i obrazovanja u uvjetima epidemije COVID-19 od 3. rujna 2020. godine utvrđeno je da su visoka učilišta dužna u akademskoj 2020./2021. postupiti sukladno preporukama za održavanje nastave na visokim učilištima (sveučilišta, veleučilišta i visoke škole) s obzirom na epidemiju COVID-19, Hrvatskog zavoda za javno zdravstvo. Čelnici visokih učilišta, u skladu s autonomijom sveučilišta i akademskom samoupravom, slobodni su organizirati rad ustanova na način da se nastava nesmetano odvija. Sukladno navedenom, dekan Veleučilišta Velika Gorica donosi

**UPUTE ZA ODRŽAVANJE NASTAVE U LJETNOM SEMESTRU AKADEMSKE 2020./2021. GODINI NA VELEUČILIŠTU VELIKA GORICA**

**(za vrijeme pandemije bolesti COVID -19 uz primjenu protuepidemijskih mjera)**

**I. Temeljne odredbe**

S obzirom na epidemiološku situaciju u kojoj se nalazimo, Veleučilište Velika Gorica aktivno prati i primjenjuje preporuke Nacionalnog stožera civilne zaštite. Sukladno navedenom donosimo informacije o početku i načinu organizacije nastave u **ljetnom semestru akademske 2020./2021**. godine, koji s izvođenjem kreće **u ponedjeljak, 1. ožujka 2021. godine** sukladno rasporedu objavljenom na Pretincu Veleučilišta Velika Gorica za sve preddiplomske i specijalističke diplomske stručne studije.

Nastava će se na Veleučilištu Velika Gorica, u ljetnom semestru akademske 2020./2021. godine izvoditi prema **mješovitom/kombiniranom modelu**. Navedeno podrazumijeva da će se dio predavanja, te praktična nastava i vježbe održavati kontaktno, u prostorima, nastavnim radilištima i nastavnim bazama Veleučilišta Velika Gorica, a dio predavanja izvodit će se na daljinu, sve sukladno izvedbenom planu svakog predmeta.

Vježbe i praktična nastava na svim godinama preddiplomskih stručnih studija i specijalističkih diplomskih stručnih studija provodit će se kontaktno u prostorima Veleučilišta te u nastavnim radilištima i nastavnim bazama Veleučilišta, osim u slučajevima gdje su osigurani svi potrebni preduvjeti za izradu vježbi na daljinu, a temeljem zahtjeva nositelja predmeta i odobrenja pročelnika studija.

Kontaktna nastava i prisustvo na nastavi obvezno je za sve studente, a nedolazak na nastavu opravdat će se samo u slučaju iznimnih zdravstvenih razloga (rizične skupine), za što je nužna dostava službene medicinske dokumentacije.

Kolokviji i ispiti provodit će se u pravilu kontaktno u prostorima Veleučilišta. O načinu provedbe ispita i kolokvija predmetni nastavnici pravodobno upoznaju studente.

Obrane završnih i diplomskih radova organiziraju se kontaktno u prostorima Veleučilišta ili na daljinu sukladno prijedlogu povjerenstava.

Pozivaju se nastavnici da radi održavanja kvalitete visokoškolske nastave redovito drže konzultacije uživo, uz potrebne propisane protuepidemijske mjere, a iznimno, ako to nije moguće, da studentima budu dostupni i za konzultacije na daljinu.

Ako student ima izrečenu mjeru samoizolacije u vrijeme pojedinih ispita ili drugih aktivnosti koje se nikako ne mogu provoditi na daljinu ili u naknadnom terminu, a uvjet su za završetak akademske godine, uvjete pristupanja navedenom ispitu odnosno drugoj aktivnosti utvrdit će dekan Veleučilišta u skladu s aktualnom epidemiološkom situacijom i propisanim mjerama.

**II. Ulazak, boravak i izlazak iz prostora Veleučilišta**

Studenti, nastavnici i ostali zaposlenici Veleučilišta Velika Gorica, kao i druge osobe, ne smiju ulaziti u unutarnje ni u vanjske prostore (dvorište) Veleučilišta ako imaju povišenu tjelesnu temperaturu, dišne (respiratorne) simptome (kašalj, poteškoće u disanju, curenje iz nosa) ili ostale simptome zarazne bolesti (poremećaj osjeta njuha i okusa, glavobolja, malaksalost, bolovi u mišićima, probavne tegobe i sl.) te ako su u samoizolaciji ili im je utvrđena zaraza koronavirusom.

Dostavu za potrebe Veleučilišta preuzimaju ovlašteni zaposlenici Veleučilišta na vanjskim vratima. Ulaz je dopušten isključivo serviserima i ostalim službama čije su usluge prijeko potrebne, uz poštovanje protuepidemijskih mjera.

Na ulazu i na još nekoliko lako dostupnih mjesta postavljeni su dozatori s dezinficijensom za dezinfekciju ruku, kao i slikovni naputak za uporabu, uz jasno istaknutu obavijest o obvezatnoj dezinfekciji ruku.

Boravak na Veleučilištu organiziran je tako da je osigurana potrebna međusobna fizička udaljenost (distanca) svih sudionika, kao i odgovarajuća higijena ruku i prostora. U tom smislu je:

* na svim vidljivim mjestima istaknuta obavijesti o održavanju minimalne propisane fizičke udaljenosti,
* pri ulasku u Veleučilište i izlasku iz njega, tijekom kretanja Veleučilištem te boravka u njegovim prostorima mora se držati razmak od drugih osoba najmanje 1,5 metar,
* svaka skupina studenata boravi u jednom prostoru
* mjesta za rad moraju biti razmaknuta tako da su studenti / nastavnici međusobno udaljeni najmanje 1,5 metara, i to svaki student uvijek na istome mjestu. Ako studenti mijenjaju mjesto za rad, ono se mora prebrisati sredstvom za dezinfekciju prije dolaska sljedećega studenta,
* svaki student mora oprane ruke dezinficirati prije nego što pristupi mjestu za rad (prije ulaska u prostor).

U svim zajedničkim prostorijama koje nisu potrebne za održavanje nastave, poput caffe bara Veleučilišta ili dvorišta ograničit će se pristup tako da je osiguran razmak između prisutnih osoba u skladu s protuepidemijskim mjerama i preporukama za navedene prostore.

**III. Čišćenje i dezinfekcija unutarnjih prostora Veleučilišta**

Prostori se prozračuju najmanje dva puta dnevno po pola sata te prije dolaska i nakon odlaska pojedine skupine studenata, ili se ostavlja otvoren prozor ako to vremenske prilike dopuštaju.

Dodirne površine kao što su kvake na vratima, ručke na prozorima, radne površine, tipkovnice te druge površine koje dodiruje veći broj ljudi nužno je dezinficirati na početku i na kraju svake smjene, a najmanje dva puta dnevno.

Čišćenje se provodi u vrijeme kada su studenti odsutni.

**IV. Nošenje zaštitnih maski i rukavica**

Studenti, nastavnici, i drugi zaposlenici Veleučilišta te druge osobe u svim zatvorenim prostorima Veleučilišta trebaju nositi maske ili druga pokrivala za usta i nos (maska cijelo vrijeme pokriva usta i nos), osim u iznimnim situacijama, kada nošenje maski narušava nastavni proces.

Nošenje maski osobito se preporučuje studentima, nastavnicima i drugim zaposlenicima Veleučilišta koji od prije boluju od nezaraznih bolesti poput: kardiovaskularnih, kroničnih respiratornih, dijabetesa i malignih bolesti, što ih čini visokorizičnom skupinom.

Tijekom nastave u pojedinim specifičnim okružjima, primjerice u zdravstvenim ustanovama (nastavnim bazama Veleučilišta) primjenjuju se protokoli tih ustanova.

Nošenje rukavica ne preporučuje se za djelatnosti i okolnosti u kojima se prije pandemije koronavirusa rukavice nisu koristile u profesionalnom radu, već se prednost daje učestalom pranju ruku tekućom vodom i sapunom i dezinfekciji ruku.

**V. Dnevno mjerenje temperature i praćenje pojave simptoma bolesti u nastavnika, studenata i drugih zaposlenika Veleučilišta**

S povišenom tjelesnom temperaturom, dišnim i/ili drugim simptomima zarazne bolesti nije dopušteno raditi niti dolaziti u prostor Veleučilišta. U tom je slučaju potrebno telefonski se javiti nadređenoj osobi i izabranom liječniku obiteljske medicine radi daljnjih uputa.

Nastavnici, studenti i drugi zaposlenici Veleučilišta te druge osobe dužni su mjeriti tjelesnu temperaturu prije dolaska u Veleučilište. Vezano uz navedeno, sve spomenute osobe bile su dužne na početku akademske godine potpisati izjavu o preuzimanju obveze mjerenja tjelesne temperature prije svakoga dolaska na Veleučilište.

Ako se tijekom nastave ili radnoga vremena nastavnicima, studentima i drugim zaposlenicima Veleučilišta povisi tjelesna temperatura i/ili pojave respiratorni i/ili drugi simptomi, moraju odmah napustiti Veleučilište, obavijestivši o tome – po mogućnosti bez dodatnoga kontakta (npr. telefonom) – nadređenu osobu. Potom se moraju javiti svojem izabranom liječniku obiteljske medicine radi daljnjih uputa.

U slučaju saznanja da određena osoba ima simptome bolesti COVID-19 / zarazne bolesti ili je mogući prenositelj / mogući izvor infekcije, svaki nastavnik, student i drugi zaposlenik Veleučilišta dužan je odmah o tome obavijestiti nadređenu osobu odnosno čelnika visokoga učilišta.

**VI. Visokorizični studenti, nastavnici i drugi zaposlenici Veleučilišta**

S obzirom na to da se rizik od zaraze koronavirusom za studente, nastavnike i druge zaposlenike visokih učilišta nije do sada pokazao većim od rizika od zaraze na bilo kojem drugom radnom mjestu ili u zajednici, smatra se da samo osobe koje su u visokorizičnoj skupini ne smiju boraviti na visokom učilištu. Za svaku takvu osobu (student, nastavnik i drugi zaposlenik visokoga učilišta) ili osobu koja dijeli kućanstvo s osobom iz visokorizične skupine, potrebno je pojedinačno razmotriti slučaj, uzimajući u obzir aktualnu epidemiološku situaciju te osigurati potrebne zaštitne mjere, uključujući i nastavu na daljinu. Pripadanje visokorizičnoj skupini dokazuje se potvrdom izabranog liječnika obiteljske medicine. U kućanstvu gdje boravi visokorizična osoba, preporučuje se primijeniti načela samoizolacije.

**VII. Studenti kojima je osigurana potpora osobnoga pomoćnika**

Propisane preporuke primjenjuju se i na osobne pomoćnike koji pružaju potporu studentima.

**VIII. Završne odredbe:**

Ovim Uputama stavljaju se van snage Upute o provođenju vježbi i praktične nastave u zimskom semestru akademske 2020./2021. godine na Veleučilištu Velika Gorica (za vrijeme pandemije bolest COVID 19 uz primjenu protuepidemioloških mjera) od 14. rujna 2020. godine, KLASA: 602-04/20-14/013, URBROJ: 238/31-132-052-20-003.

Ove upute stupaju na snagu danom donošenja i primjenjuju se od početka ljetnog semestra akademske 2020./2021. godine.

**Dekan**

**dr. sc. Ivan Toth, prof. v. š.**